РЕШЕНИЕ НА СЪВЕТА
от 15 септември 2008 година
за изменение на Решение 2003/77/ЕО за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана
(2008/750/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Протокола, приложен към Договора за създаване на Европейската общност, относно финансовите последици при изтичане на Договора за ЕОВС и относно Изследователския фонд за въглища и стомана,
като взе предвид Решение 2003/76/ЕО на Съвета от 1 февруари 2003 г. за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и относно Изследователския фонд за въглища и стомана (1), и по-специално член 2, параграф 2 от него,
като взе предвид предложението на Комисията,
като взе предвид становището на Европейския парламент (2),
като има предвид, че:
(1)
За целите на Протокола, приложен към Договора за създаване на Европейската общност, относно финансовите последици при изтичане на Договора за ЕОВС и относно Изследователския фонд за въглища и стомана Комисията управлява активите на ЕОВС в ликвидация и след приключване на ликвидацията, активите на Изследователския фонд за въглища и стомана.
(2)
В съответствие с член 2 от Решение 2003/77/ЕО (3) Комисията направи преоценка на действието и ефективността на финансовите насоки.
(3)
Придобитият опит през първите пет години от прилагането на финансовите насоки и развитието на практиките на финансовия пазар показват нужда от адаптиране на тези насоки.
(4)
Насоките следва да отразяват стандартните пазарни практики и определения, по отношение, inter alia, на използваните понятия за падеж, еквивалентни ценни книжа в случай на договори за обратно изкупуване и приложими рейтинги.
(5)
Съгласно условията за рейтинг някои публични образувания следва да бъдат придобити от държави-членки или от други суверени в контекста на инвестиционните лимити.
(6)
В насоките следва да бъдат взети предвид промените в счетоводните правила на Комисията.
(7)
С оглед на ефикасността и с цел намаляване на административните разходи честотата на докладите следва да бъде адаптирана.
(8)
Решение 2003/77/ЕО следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Приложението към Решение 2003/77/ЕО се изменя, както следва:
1.
Точка 3 се изменя, както следва:
а)
буква а), подточка iii) се заменя със следното:
„iii)
облигации с фиксирани или плаващи курсове с падеж, или в случай на ценни книжа с гарантирано покритие - очакван падеж, който не надвишава оставащия полезен живот от 10 години и шест месеца, считано от датата на плащане, при условие че са издадени от която и да е категория оправомощени емитенти;“;
б)
буква б), подточка i) се заменя със следното:
„i)
договорите за обратно изкупуване и повторно обратно изкупуване, при условие че контрагентите са оправомощени за такива транзакции и при условие че Комисията остава в позиция да изкупува обратно еквивалентни ценни книжа, които тя е могла да продаде на датата на изтичане на договора. Еквивалентни ценни книжа са ценни книжа: i) издадени от същия емитент, ii) които са част от един тираж, и iii) които са от един и същ вид, номинална стойност, описание и размер като заетите ценни книжа, освен ако не са предмет на корпоративна дейност или на реденоминация;“.
2.
Точка 4 се изменя, както следва:
а)
буква а), подточки i)-iii) се заменят със следното:
„а)
Инвестициите се ограничават до следните суми:
i)
за облигации, емитирани или гарантирани от държавите-членки или от институциите на Съюза, 250 милиона евро за държава-членка или за институция; облигациите, емитирани или гарантирани от регионални или местни органи или от публични предприятия или институции, собственост на държавата или контролирани от нея, могат да бъдат включени при ограниченията на съответната държава-членка, при условие че имат кредитен рейтинг не по-малък от „АА“ или негов еквивалент;
ii)
за облигации, емитирани или гарантирани от други суверенни кредитополучатели, техните регионални или местни органи или публични предприятия или институции, собственост на държавата или контролирани от нея, или наднационални кредитополучатели с кредитен рейтинг не по-малък от „АА“ или негов еквивалент, 100 милиона евро за емитент или гарант;
iii)
за депозити в оправомощена банка и/или нейни дългови инструменти, включително облигации, по-ниската от следните суми: 100 милиона евро за банка или 5 % от собствените парични средства на банката;“;
б)
буква б) се заменя със следното:
„б)
Инвестицията във всяко отделно емитиране на облигация, при спазване на ограниченията, дадени в буква а), е не повече от 20 % от общата сума на тази емисия в момента на закупуване.“;
в)
в буква г) се добавя следната втора алинея:
„Когато Комисията узнае за намаляване на изискванията на кредитния рейтинг под минималната стойност, тя прави усилие да замени съответните инвестиции.“;
г)
добавя се следната буква д):
„д)
Ако рейтингът на облигацията е по-висок от рейтинга на емитента или ако емитентът няма рейтинг, се прилага рейтингът на облигацията.“.
3.
Точка 6 се заменя със следното:
„6. ОСЧЕТОВОДЯВАНЕ
Управлението на фондовете се осчетоводява в годишните сметки, изготвяни за ЕОВС в ликвидация и след приключване на ликвидацията - за активите на Изследователския фонд за въглища и стомана. Те се основават и са приети в съответствие със счетоводните правила на ЕО, приети от счетоводителя на Комисията, като се отчита специфичното естество на ЕОВС в ликвидация и след приключване на ликвидацията - на активите на Изследователския фонд за въглища и стомана. Счетоводните сметки ще бъдат одобрени от Комисията и проверени от Сметната палата. Комисията ангажира външни фирми, за да извършат годишен одит на нейните счетоводни сметки.“.
4.
В точка 7 втората алинея се заменя със следното:
„Подробен доклад относно управленските операции, проведени съгласно настоящите насоки, се изготвя на всеки шест месеца и се изпраща на държавите-членки.“.
Член 2
Настоящото решение поражда действие от деня след публикуването му в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 15 септември 2008 година.